**J E G Y Z Ő K Ö N Y V**

a Magyar Állatorvosi Kamara Fővárosi Szervezete

**vezetőségi üléséről**

**(2023. december 06. - 13 óra)**

**Helyszín:** Budapest, István u. 11. fszt.6. tárgyaló

**Jelen vannak a csatolt jelenléti ív szerinti küldöttek és Dr. Hill István FB elnök, meghívott.**

**Elnöki köszöntő**

Dr. Pintér Zsolt köszönti a megjelenteket. Kéri a határozatképesség megállapítását.

**Dr. Demjén Zsófia (titkárt helyettesítő vezetőségi tag):**

Megállapítja a határozatképességet: megállapítja, hogy 13:00-kor a jelenléti ív szerint a 13 megválasztott fővárosi vezetőségi tagból **jelen van 10**, így **az ülés határozatképes**.

**A jegyzőkönyvvezető megválasztása**

**Dr. Pintér Zsolt**:

Felkéri a titkár távollétében Dr. Demjén Zsófia vezetőségi tagot a titkár helyettesítésére, a jegyzőkönyv vezetésére, ahogy azt a legutóbbi vezetőségi ülésen megszavazták. Dr. Demjén Zsófia elfogadta a felkérést.

**A vezetőségi tagok egyhangúlag megszavazták Dr. Demjén Zsófiát jegyzőkönyvvezetőnek.**

**A napirend elfogadása**

**Dr. Pintér Zsolt**: A mai ülés tervezett napirendjét a Meghívóban minden tag megkapta. Ismerteti a tervezett napirendet. Kérdezi a küldötteket, hogy kíván-e valaki szólni a javasolt napirendi pontokkal kapcsolatban.

Nincs hozzászólás.

**Pintér Zsolt**: Ki fogadja el a kiküldött napirend tervezetet?

Egyhangú igen. **A vezetőségi ülés napirendjét a vezetőség elfogadta.**

1. Elnöki beszámoló (dr. Pintér Zsolt)
2. A továbbképzési (TK) ciklus lezárásának helyzete
3. Döntés az OB felkérésére továbbképzés szervezésére 2024 első negyedévében
4. Tagdíjfizetések
5. A rendelőellenőrzések helyzete, a feladat irányítójának megbízása
6. Az Állatorvosok Egészségéért Alapítvány támogatása
7. Tagi és Praxis engedély határozatok jóváhagyása (Dr. Csikós Katalin, titkár beterjesztése alapján)
8. Döntés az iroda alkalmazottainak jutalmazásáról.
9. Egyebek.

**A napirend alapján megtárgyalt pontok**

1.**Elnöki beszámoló** a legutóbbi vezetőségi ülés óta történtekről és a fővárosi szervezet helyzetéről

- a szervezet gazdálkodásának helyzete: 2023 január - október 30. főkönyv elkészült, dr. Pintér Zsolt áttekintette, egyeztette Anitával.

1-10 hónap értékelése: lásd melléklet. Év vége nullszaldós lenne, amennyiben nem történt volna tagdíjemelés. Várhatóan a tagdíjemelés miatti bevételnövekedés 80%-a körüli eredmény lesz.

- a szervezet működése (átvétel, működés, lekötések ügymenetek)

Az elnöki pozíció átadás-átvétele zökkenőmentesen lezajlott. Elnöki bírósági bejegyzés 2023 júniusában megtörtént. Banki bejegyzések - dr. Pintér Zsolt, dr. Zöldi Tamás, dr. Demjén Zsófia - megtörtént, mindhárman független aláírók.

A szervezet irodájának/titkárságának működése:

Dr. Csikós Katalin elektronikusan precízen ellátja a személyes megjelenéshez nem kötött titkári feladatokat. A praxisengedélyek, tagi ügyek folyamatosan és problémamentes esetekben rövid idő alatt rendeződnek. Az irodai titkárnő Lini Ágnes és a tagdíjügyekkel megbízott munkatársunk Sényi Krisztina pontosan és sokat dolgoznak. Az adminisztráció, iktatások, levelezések, befizetések, utalások rendben és folyamatosan mennek.

- a 2018-22 évi továbbképzési ciklus lezárása (külön napirend)

- a tagdíjtartozások felmérése, lépések a tagdíjtartozások felszámolására (külön napirend)

- A Bartl J. utcai ingatlan:

A Bartl J. utcai ingatlan kölcsönös megegyezéssel az előző vezetés megállapodása szerint megszűnt. Az átvétel és az elszámolás megtörtént. Jó állapotban kaptuk vissza az ingatlant.

Az elektromosság, elektromos szerkezetek, rolók ellenőrzése, szervízelése megtörtént az újabb bérbeadás előtt. 2023 november 17-től hosszútávú kiadásra került, ghánai diáknak (dr. Szentpétery Zselyke segítségét köszönve). A lakbér 140 ezer Ft/hó, minden évben maximum az inflációval emelhető. Rezsit átszámlázzuk. Reményeink szerint több évre megoldódott a kiadás.

* A továbbképzési pályázatok helyzete: mellékletben került ismertetésre. A keret felhasználásra került, illetve kerül évvégére.
* A továbbképzési konferencia helyzete: Budapesten ősszel szinte minden héten volt rendezvény, így nem rendeztünk külön fővárosi rendezvényt. Az OB konferenciát tervez 2024 első negyedévre.

2**. A továbbképzési (TK) ciklus lezárásának helyzete**

1/2023.12.06.Határozat (egyhangú)

- egyhangú vezetőségi döntés: Az OB elnök (dr. Vizi Zsuzsanna) levele alapján a **továbbképzést eddig nem teljesítő kollegák felszólítása** következik, az igazolások bekérésére **2024 január 31. határidőt** adunk meg. (melléklet)

2/2023.12.06.Határozat (egyhangú)

- döntés **2023 évi továbbképzések pontjainak beszámításáról** a 2018-2022 ciklus

értékeléséhez. A vezetőség egyhangúan elfogadta a kérelmeket.

3/2023.12.06.Határozat (egyhangú)

- döntés **előző TK ciklusbeli többletpontok 50%-ának áthozásáról a jelenlegi TK ciklusba**:

A vezetőség a kérvényeket egyhangúan elfogadta (melléklet).

3. napirend

4/2023.12.06.Határozat (egyhangú)

**Döntés az OB felkérésére továbbképzés szervezésére 2024 első negyedévében** – dr. Vizi Zsuzsanna javaslata alapján február 04-e a terv. Elektronikusan kérjük az OB-tól a javaslatot.

4. **Tagdíjfizetések** helyzete 2023 II. negyedév végén és jelenleg:

**2023.június 30-i állapot: 10200000 Ft** kintlévőség a tagdíjakból .

2023 december 04-én is értékelték a helyzetet. Ekkor 148 fő érintett még a tartozásban (nagyon régi tartozásokból van még 340 000 Ft), így kb. **5000000 Ft**-ra csökkent ez a szám a június 30-ihoz képest. Az érintetteknek email-es felszólítás, telefonos megkeresés, végül pedig felszólító levél megy.

5/2023.12.06.Határozat (egyhangú)

* döntés**: A vezetőség következő ülésén ismét áttekinti a tagdíjhátralékok helyzetét**.

Döntés alaptagdíjkedvezmény ügyében beérkezett kérvényekről

Javaslat: 65 év felett, ha valaki kérvényezi, fizethessen **50% kedvezményes alaptagdíjat**, ha nem praktizált

6/2023.12.06.Határozat (egyhangú)

A benyújtott kérvényeket a vezetősége **2024 jan. 01-i** hatállyal a **javaslatot egyhangúlag elfogadta vezetőség.** (melléklet).

Az érintetteket értesítjük.

5. **A rendelőellenőrzések** helyzete, a feladat irányítójának megbízása

- dr. Pintér Zsolt javaslata alapján:

7/2023.12.06.Határozat (egyhangú)

A vezetőség **dr. Zöldi Tamást** javasolja megbízni a **rendelőellenőrzések irányításá**val.

8/2023.12.06.Határozat (egyhangú)

A rendelőellenőrzésekkel kapcsolatos döntések:

- **Új és rendkívüli ellenőrzések esetén az elnök vagy az alelnök legyen jelen**.

- **Eljárás hiányosság esetén**: A gyorsan javítható/pótolható hiányosságok megszüntetéséhez rövid határidőt szabjunk, majd ellenőrzésre kell kerüljön a teljesítés. Ha gyorsan nem megoldható hiányosság merül fel, akkor nem fogadjuk el a rendelőt alkalmasnak.

- **Évenként legalább 10 rendelőellenőrzés legyen**, ezeknek a kiválasztásánál elsősorban az alábbi szempontok alapján választja ki a megbízott felelős:

a, jelentős **tagdíjhátralékosok**, (tartozók – közülük 5)

b, az előző ciklusban **felszólításra kerülő kevés pontot összegyűjtött kollégák** rendelői ( közülük is 5)

6. **Az Állatorvosok Egészségéért Alapítvány támogatása**

– a 2020-2022 évi budapesti támogatottak által elnyert támogatásokat figyelembe véve

9/2023.12.06.Határozat (egyhangú)

A vezetőség **200000 Ft támogatást** szavazott meg az **Állatorvosok Egészségéért Alapítványnak 2023-ban**.

7. **Tagi és Praxis engedély határozatok jóváhagyása** (Dr. Csikós Katalin, titkár beterjesztése alapján)

36 praxisengedély és 55 tagi változás ügy zárult le az elmúlt 5 hónap alatt.

10/2023.12.06.Határozat (egyhangú)

**Tagi és Praxis engedély határozatokat a vezetőség jóváhagyta. (melléklet)**

8. **Döntés az iroda alkalmazottainak jutalmazásáról.**

11/2023.12.06.Határozat (egyhangú)

- Lini Ágnes bruttó **200000 Ft** jutalomban Sényei Krisztina **1 havi bérnyi jutalomban** részesül 2023 decemberben.

9. **Egyebek.**

**Dr. Pintér Zsolt** javasolja, hogy ha a vezetőségnek megbízható forrásból tudomására jut, hogy egy tag elhunyt, de a családtagok nem jelentették be hivatalosan, akkor megalapozott információink alapján lehessen megszüntetni a tagságát. (Sajnálatosan két kollegánk elhunytáról kaptunk megalapozott információkat: dr. Herpay Laura és dr. Reinwald Dezső elhunytak.)

12/2023.12.06.Határozat (egyhangú)

**A vezetőség 2 elhunyt kollega dr. Herpay Laura és dr. Reinwald Dezső tagságát utólag hivatalosan megszüntette**.

Erről értesítjük az Országos Szervezet nyilvántartását, és könyvelőnket, hogy esetleges tagdíjtartozásukat vezessék ki a nyilvántartásból 2023-ban.

**Dr. Zöldi Tamás** felvetette, hogy **legyen a Fővárosi Szervezetnek egy megbízott részidős pénzügyes munkatársa, pénzügyi vezetője**, aki a pénzügyeket, különös tekintettel a kintlévőségekre, a gazdálkodást felügyeli, a nyilvántartásokra, behajtásokra értesítésekre szakmai javaslatokat tesz, a folyamatokat ellenőrzi, ezzel segíti az irodai alkalmazottak, a könyvelő és a vezetőség munkáját, kapcsolatot tart a felügyelő bizottsággal. Részidőben kellene foglalkoztatni szakembert erre a feladatra.

13/2023.12.06.Határozat (egyhangú)

A vezetőség egyhangúlag elfogadta, hogy **legyen a Fővárosi Szervezetnek egy megbízott részidős pénzügyes munkatársa, pénzügyi vezetője**.

Felmerült, hogy hirdessünk pályázatot a feladatra.

**Dr. Pintér Zsolt**: Szerencsés lenne, ha erre a pozícióra is a vezetőségi tagok ajánlásával lehetne munkatársat keresni első körben, mert az eddig is bevált.

**Dr. Perényi János** felvetette, hogy esetleg a MÁOK és a MÁOK kft. főkönyvelőjét is meg lehetne keresni, hiszen ő képben van a kamara ügyeivel kapcsolatban és egyúttal helyben is van.

**Dr. Pintér Zsolt** megköszönte a javaslatot és felveti Tujner Krisztina főkönyvelőnek a Fővárosi Szervezet felvetését és a feladatot, és érdeklődik, hogy el tudná-e vállalni.

Több kérdés vagy hozzászólás nem volt.

**dr. Pintér Zsolt** **bezárja a küldöttközgyűlést**.

Mindenkinek köszöni a részvételt, megköszöni az egész évi munkát és kellemes ünnepeket, eredményes boldog új évet kíván a megjelenteknek. Felhívja a figyelmet, hogy 2023 dec 14-én országos küldöttközgyűlés lesz. Ott még többekkel találkozunk.

Budapest, 2023. december 06.

Dr. Pintér Zsolt Dr. Demjén Zsófia

levezető elnök Jegyzőkönyvvezető